Polițiștii rutieri din Vatra Dornei au pus umărul la soluționarea unui dosar penal de contrabandă cu alcool în Vrancea (FOTO)
În cadrul acțiunii JUPITER, sub coordonarea Parchetului de pe lângă Înalta Curte de Casație și Justiție și Inspectoratului General al Poliției Române, la data de 29 mai 2024, polițiștii Compartimentului Rutier din cadrul Poliţiei Municipiului Vatra Dornei au efectuat două percheziții, în județul Vrancea, comuna Cotești.
Perchezițiile au fost efectuate în continuarea cercetărilor derulate într-un dosar penal privind contrabandă cu produse accizabile. Au fost descoperite 6 terminale mobile din care 4 având cartele SIM, o cartelă SIM nouă, 340 de litri de vin în două recipiente de 300 și 40 de litri, 50 de litri de țuică într-un singur recipient, un cazan de țuică de 100 de litri, din inox/cupru cu serpentină din cupru, 44 de canistre din plastic, goale și un autovehicul din anul 2018. A fost dispusă măsura sechestrului asigurător asupra unui autovehicul, valoarea acestuia fiind estimată la 33.000 de lei, proprietatea persoanei cercetate, în vederea confiscării speciale și recuperării prejudiciului. A doua autoutilitară descoperită în urma percheziției a fost lăsată în custodia persoanei cercetate.
Cercetările sunt continuate pentru stabilirea și probarea întregii activități infracționale.